Somalia lanio

La Somalia lanio (Lanius somalicus)  estas malgranda paserina birdo kiu apartenas al plej tipa genro Lanius de la familio de Laniedoj. Morfologio, distribuado kaj voĉo sugestas, ke la plej proksima parenco de tiu specio estas la Grizdorsa kapuĉolanio, L. dorsalis. Ĝi estas monotipa, tio estas ĝi ne havas agnoskitajn subspeciojn. 

 Distribuado 
Ĝi troviĝas en Korno de Afriko nome en Ĝibutio, Etiopio kaj Somalio kaj iome en sudorienta Sudano kaj nordokcidenta Kenjo (Lago Turkana). Ties natura habitato estas subtropikaj aŭ tropikaj sekaj arbustaroj.

 Aspekto 
Tiu specio havas nigrajn bekon, kronon, nukon, flugilojn kaj longan voston kun blankaj eksteraj plumoj. En flugiloj estas blankaj flugilmakuloj, kutimaj ĉe lanioj. La dorso estas griza kun blankaj bordoj kaj blankeca pugo. La subaj partoj estas blankecaj.

La beko estas mallonga, larĝa ĉebaze kaj hokoforma en pinto de supra makzelo, kiel ĉe aliaj lanioj. Per tiu beko tiu lanio, kiel la aliaj, havas kutimon palisumi kadavraĵojn sur dornoj aŭ pikdrato kaj konservi ilin por posta manĝado. Ĝi manĝas grandajn insektojn kaj malgrandajn vertebrulojn.

 Referencoj 
 BirdLife International 2004.  Lanius somalicus.   2006 IUCN Ruĝa Listo de Minacataj Specioj. Konsultita la 26an de julio 2007.

Kategorio:Paseroformaj
Kategorio:Laniedoj
Kategorio:Birdoj de Afriko